
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А

София 1000, ул. “Г.С.Раковски” №112,  тел: (+359 2)   9234 333, факс: (+359 2) 980 68 86


	
Р Е Ш Е Н И Е
№ РС-298-18-077
Днес, 05.12.2018 година, в град София, Комисията за противодействие на корупцията и за отнемане на незаконно придобитото имущество, в състав:
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който на основание чл.47, ал.3 от ЗПКОНПИ е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-298/12.07.2018г.
Сигналът е насочен против Димитър В.Баханов – Заместник-кмет на Община Х. и Председател на НЧ „В.“, с. К.
В сигнала се твърди, че на проведено на 02.06.2018г. отчетно-изборно събрание в НЧ „В.“, с. К., Баханов е избран за Председател на читалището, което представлява тежък конфликт на интереси, тъй като същият заема длъжността „Заместник-кмет“ в Община Х. с ресор „образование, култура и социални дейности“.
Към сигнала е приложена Покана за провеждане на Годишно отчетно-изборно събрание на НЧ „В.“, с. К., насрочено за 02.06.2018г. с посочен дневен ред.
При проверката относно допустимостта на сигнала е установено, че същият не отговаря на изискванията на чл.48, ал.1, т.1 и т.3 от ЗПКОНПИ, като липсват посочени единен граждански номер, телефон и адрес на сигналоподателя, както и конкретни данни за нарушение на разпоредбите на ЗПКОНПИ от страна на лицето, в т.ч. място и период на извършване на нарушението/нарушенията, описание на деянието/деянията - упражнени правомощия по служба в частен интерес – негов или на свързано с него лице по смисъла на §1, т.15 от ДР на ЗПКОНПИ, както и други относими обстоятелства, при които са били извършени нарушенията.

В тази връзка, при спазване на процедурата по чл.30, ал. 2 от АПК, сигналоподателят е редовно уведомен за констатираните нередовности, но същите не са отстранени.
От Кмета на Община Х. са изискани и получени заверени копия на следните доказателства относно служебното качество на Димитър Баханов: Трудов договор №01/13.01.2017г.; Акт за встъпване в длъжност от 13.01.2017г.; Длъжностна характеристика за заеманата от лицето длъжност; подадените от същия декларации по чл.12 от ЗПУКИ (отм.).
Комисията служебно е извършила справки в Регистър БУЛСТАТ по партидата на НЧ „В.“, с. К., общ. Х., обл. Б.
При така извършената проверка, Комисията за противодействие на корупцията 
и за отнемане на незаконно придобитото имущество 
установи следното от фактическа страна:
Сигналът е подаден от физическо лице, с посочени три имена и адрес за кореспонденция, като същият е подписан.
Димитър В. Баханов с ЕГН *** е назначен за Заместник-кмет на Община Х. с Трудов договор №01/13.01.2017г., подписан от Кмета на общината. Видно от Акт за встъпване в длъжност, същият е встъпил в изпълнение на задълженията си на 13.01.2017г. Видно от представената по преписката длъжностна характеристика, на Баханов са му вменени функциите на Заместник-кмет по правно нормативно обслужване, хуманитарни и социални дейности, образование, култура и екология.
В подадената от Димитър Баханов декларация по чл.12, т.1 от ЗПУКИ (отм.) – вх. рег. №01/13.01.2017г. по описа на Община Х., същият не е посочил наличие на несъвместимост със заеманата от него длъжност. В подадената от Баханов декларация по чл.12, т.2 от ЗПУКИ (отм.) - вх. рег. №01/13.01.2017г. по описа на Община Х., същият е декларирал обстоятелството, че е Председател на читалищното настоятелство на Читалище „В.“, с К.
Съгласно разпоредбите на Закона за народните читалища, същите са юридически лица с нестопанска цел, които се създават на учредително събрание от дееспособни физически лица. Читалищата са традиционни самоуправляващи се български културно-просветни сдружения в населените места, които изпълняват и държавни културно – просветни задачи, със сто процента частна собственост. От извършените в Регистър БУЛСТАТ справки е видно, че Народно читалище „В.“, с. К. с БУЛСТАТ *** е юридическо лице, неправителствена организация, регистрирана по Закона за народните читалища, по ф.д. №****/1997г. по описа на *** съд. От справките също така е видно, че Димитър Баханов е преизбиран няколкократно за Председател на читалището, считано от 09.01.2012г.
При така установената фактическа обстановка, Комисията за противодействие на корупцията и за отнемане на незаконно придобитото имущество
стигна до следните правни изводи:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на Заместник – кмет на Община Х., Димитър В. Баханов с ЕГН *** е лице, заемащо висша публична длъжност по смисъла на чл.6, ал.1, т.32 от ЗПКОНПИ.
По отношение на изнесените в сигнала твърдения относно избора на Димитър Баханов за Председател на Народно читалище „В.“, с. К. се установи, че същият заема посочената длъжност в читалището, считано от 09.01.2012г. В това си качество обаче, Димитър Баханов не попада в кръга на лицата, заемащи висша публична длъжност по смисъла на чл.6, ал.1, т.1-50 от ЗПКОНПИ.
От твърденията в сигнала и от събраните по преписката доказателства не се установи Димитър В. Баханов да е упражнил правомощия по служба като Заместник-кмет на Община Х. в частен интерес - собствен или на свързано с него по смисъла на §1, т.15 от ДР на ЗПКОНПИ лице.
Предвид изложеното се налага извода, че липсват упражнени правомощия по служба от страна на Димитър В. Баханов, в качеството му на Заместник – кмет и лице, заемащо висша публична длъжност. Липсата на който и да е елемент от понятието „конфликт на интереси“ обуславя невъзможност за нарушаване на забраните по Глава Осма от ЗПКОНПИ, които представляват негова проявна форма.
С оглед, изнесените в сигнала твърдения относно съвместяването на двете длъжности - „Заместник-кмет“ в Община Х. и Председател на Читалищното настоятелство на НЧ „В.“, с. К., същите следва да бъдат възприети и третирани като твърдения за несъвместимост по отношение на Димитър Баханов. Несъвместимостта, сама по себе си, не съдържа състав на конфликта на интереси, а съставлява предвидени в закона пречки за заемане/упражняване на съответната държавна длъжност, регламентирани в Конституцията и специалните закони, относими към длъжността. Съгласно установената съдебна практика, по отношение на несъвместимостта, компетентни да се произнесат, са органите по избора или назначаването на лицата, заемащи висша публична длъжност, като в настоящия случай, това е Кмета на Община Х. (Решение №1540 от 01.02.2013г. на ВАС по адм. Дело №12332/2012г.; Решение №1954 от 12.02.2014г. на ВАС по адм. дело №13926/2013г. и др.).
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ,
РЕШИ:
НЕ УСТАНОВЯВА конфликт на интереси по отношение на Димитър В. Баханов с ЕГН *** – лице, заемащо публична длъжност по смисъла на чл.6, ал.1, т.32 от ЗПКОНПИ, поради липса на упражнени правомощия по служба в качеството му на Заместник-кмет на Община Х.
ПРЕПРАЩА сигнала на кмета на Община Х. за предприемане на необходимите действия по компетентност. След приключване на проверката, Кметът на Община Х. следва да уведоми КПКОНПИ за резултатите от същата.
На основание чл.76, ал.2 от ЗПКОНПИ прокуратурата може да протестира решението пред компетентния административен съд, в едномесечен срок от съобщаването му.
КОМИСИЯ:
Член:……………/П/…………………../Антоанета Цонкова/
Член:……………/П/……...……………....…/Пламен Йоцов/
Член:……………/П/……………………..../Силвия Къдрева/

